Nazanin Zaghari-Ratcliffe
**Nazanin Zaghari-Ratcliffe** (s. 26. joulukuuta 1978) on brittiläis-iranilainen nainen, joka vangittiin Iranissa vakoilusyytteiden nojalla. Hän on kiistänyt syyllisyytensä täysin, ja myös Ison-Britannian hallinto pitää häntä syyttömänä.

Tausta
------

Zaghari-Ratcliffe työskenteli BBC Media Actionille helmikuusta 2009 lokakuuhun 2010 ennen siirtymistään Thomson Reuters Foundationin palvelukseen projektimanagerina.

BBC valitsi Vidalin vuonna 2022 sadan vaikutusvaltaisen ja innostavan naisen listalle 100 Women.

Vankeus
-------

Zaghari-Ratcliffe pidätettiin Teheranin lentoasemalla huhtikuussa 2016 hänen ollessaan palaamassa kotiin Lontooseen. Hän oli käynyt Iranissa asuvan perheensä luona silloin 22 kuukauden ikäisen tyttärensä Gabriellan kanssa. Iranin hallitus syytti häntä kuitenkin työskentelystä hallintoa vastaan toimivien organisaatioiden kanssa, ja hänet tuomittiin viiden vuoden vankeusrangaistukseen. Zaghari-Ratcliffen vanhemmat ottivat Gabriella-tyttären huostaansa. Ulkoministeri Boris Johnson tuomitsi Iranin toiminnan, mutta lisäsi Zaghari-Ratcliffen olleen opettamassa ihmisille journalismia, minkä tämän mies ja työnantajat sekä brittiparlamentaarikko Tulip Siddiq kiistivät. Johnsonin kommenttia pidettiin Iranissa lisätodisteena siitä, että Zaghari-Ratcliffe oli osallistunut hallinnon vastaisen propagandan tekemiseen. Teheranin valtakunnansyyttäjä kertoi, että Zaghari-Ratcliffe oli vangittu, koska oli johtanut farsinkielisen BBC:n nettikurssia, jonka tarkoitus oli värvätä ja kouluttaa ihmisiä levittämään Iranin vastaista propagandaa. Iran kohteli Zaghari-Ratcliffea vain iranilaisena, koska ei tunnusta kaksoiskansalaisuutta.

Elokuussa 2018 Zaghari-Ratcliffe sai sairaalahoitoa paniikkikohtauksista kärsittyään. Vain päiviä aiemmin hän oli saanut viettää aikaa vapaana perheensä luona. Syyskuussa 2018 uusi ulkoministeri Jeremy Hunt painosti Mohammad Javad Zarifia New Yorkissa Zaghari-Ratcliffen tapauksen johdosta.

Miehensä Richard Ratcliffen mukaan Zaghari-Ratcliffe sai iranilaisilta vanginvartijoilta tarjouksen vapaudesta Isoon-Britanniaan kohdistuvan vakoilun vastineeksi.

Zaghari-Ratcliffe vietiin heinäkuussa 2019 jälleen sairaalaan psykiatriselle osastolle. Hän oli tätä ennen ryhtynyt nälkälakkoon. Tammikuussa 2020 Zaghari-Ratcliffen kerrottiin taas saaneen paniikkikohtauksia Qassem Suleimanin surman jälkeen.

### Koronavirusepidemia

29. helmikuuta 2020 ilmoitettiin, että Zaghari-Ratcliffe uskoi sairastuneensa Evinin vankilassa vuosien 2019–2020 koronavirusepidemiassa. Hän oli ollut sairaana koko viikon ja kuvannut oireitaan taudinkuvaan sopiviksi. Ihmisoikeusjärjestöt olivat ilmaisseet huolen epidemian mahdollisesta osumisesta myös vankilapopulaation kohdalle. Brittidiplomaattien mukaan Zaghari-Ratcliffea ei testattu eikä hänen luokseen päästetty terveysammattilaisia. Iran kuitenkin vapautti tilapäisesti 54 000 vankia estääkseen viruksen leviämisen ahtaissa vankilaoloissa, ja brittiparlamentaarikko Tulip Siddiqin mukaan Iranin suurlähettiläs oli kertonut, että myös Zaghari-Ratcliffe saatettaisiin tilapäisesti vapauttaa. Suurlähettiläs Hamid Baeidinejadin mukaan kyse oli kuitenkin vain tulkinnasta. Iranilaisen uutisraportin mukaan todellisuudessa vapautui naisten oikeuksien puolestapuhuja Hengameh Shahidi, joka oli ollut Zaghari-Ratcliffen sellitoverina. Iranin mukaan Zaghari-Ratcliffen terveydentila oli hyvä eikä hän ollut saanut tartuntaa.

Lähteet
-------

1. 1 2  Nazanin Zaghari-Ratcliffe spends 40th birthday in Iranian jail *The Guardian*.  Arkistoitu 19.6.2019.  (englanniksi)
2. 1 2 3 4 5 6  Briton Nazanin Zaghari-Ratcliffe believes she contracted coronavirus in Iranian prison, her family says *CNN*.  (englanniksi)
3. 1 2  Nazanin Zaghari-Ratcliffe transferred from prison to mental ward in Iran, husband says *The Independent*.  (englanniksi)
4. 1 2  Coronavirus: Iran temporarily frees 54,000 prisoners to combat spread *BBC*.  (englanniksi)
5. 1 2  Boris Johnson ‘mistake’ could harm case for Nazanin Zaghari-Ratcliffe, say family *The Guardian*.  (englanniksi)
6. ↑  BBC 100 Women 2022: Who is on the list this year? *BBC*.  6.12.2022. Viitattu 27.4.2023. (englanniksi)
7. ↑  Zaghari-Ratcliffe 'having panic attacks’ since Suleimani death *The Guardian*.  (englanniksi)
8. ↑  Iran frees 54,000 prisoners to ‘fight coronavirus spread’ and Brit Nazanin Zaghari-Ratcliffe may be temporarily released *The Irish Sun*.  (englanniksi)
9. ↑  Hopes fade that Nazanin Zaghari-Ratcliffe could leave prison temporarily *The Guardian*.  (englanniksi)